De tre trinnene av Bybanen har så langt blitt bygget sammenhengende, men etter at Bybanen står ferdig på Flesland i 2017, blir det et opphold i byggingen.

Det fortalte byutviklingsbyråd Henning Warloe (H) på frokostmøtet om kollektivtransporten i Bergen hos Bergen Næringsråd på torsdag.

Problemet er som kjent at politikerne i Bergen kommune først drøyde med å fatte en beslutning om hvordan Bybanen skulle gå til Åsane, og deretter vedtok de en trasé der deler av den ikke er utredet.

– Jeg må nesten si at jeg er glad at jeg ikke var en del av bergenspolitikken da krigen om Bryggen pågikk, sa Warloe til de fremmøtte i Næringsrådet.

I DIALOG MED FYLKET

Den relativt store organisasjonen, Bybanen utbygging, som er ansvarlig for byggingen av bybanen i Hordaland fylkeskommune kan derfor bli stående uten arbeid.

– Men dette er vi i dialog med fylkeskommunen om, sa Warloe.

Warloe får nå kritikk fra Geir Dale i Arbeiderpartiet. Han sier at Warloe i bystyret dagen før sa at man kunne bygge kontinuerlig ettersom man delte strekket opp i forskjellige reguleringsplaner.

– Nå sier han altså noe annet. Poenget er at dersom byrådet hadde fremmet saken om Bybanen til Åsane tidligere ville vi fint kunnet hatt kontinuerlig bygging av Bybanen.

Dale tror fremdeles det er mulig å få til en kontinuerlig utbygging.

– Det er bare å ta saken opp til votering igjen i bystyret, og la det reelle flertallet få avgjøre saken. Da vil man kunne få til en kontinuerlig utbygging, sier Dale.

TUNNEL FRA PETER MOTZFELDTS GATE

Han sikter selvfølgelig til Aps standpunkt som hadde stor støtte i Høyre og i Frp, som gikk ut på å bygge en tunnel fra Peter Motzfeldtsgate til Sandviken i stedet for å legge bybanen langs Bryggen og i stedet for kompromisset som ble å legge Bybanen inn i tunnel ved Kjøttbasaren.

– Så enkelt er det faktisk, sier Dale.

Warloe sier til BA at han tror det vil bli vanskelig å unngå en pause i bybanebyggingen når Bybanen stårt ferdig på Flesland i 2017.

– Forhåpentligvis blir den ikke så stor, og fylkeskommunen er innstilt på å ivareta bybaneorganisasjonen. Jeg tror Dale har forstått det jeg sa i bystyret feil, dersom han har oppfattet at jeg det motsatte av dette i bystyret på onsdag. Jeg sa ingenting presist om dette, og ble ikke spurt om det heller, sier Warloe.

Om det reelle flertallet for tunnel ut av sentrum fra Peter Motzfeldts gate. sier Warloe at han som byråd ikke kan jobbe med å finne ut hva bystyret egentlig mener.

– Jeg må forholde meg til det bystyret har vedtatt, jeg kan ikke leke synsk, sier Warloe.